Zhorjelc (AK/SN). Wokrjesny sejmik Zhorjelc wuznawa so zachowanju, spěchowanju a wuwiwanju serbskeje rěče a kultury. Za to steji mjez druhim wčera powołana přirada za serbske naležnosće. Jednohłósnje je sejmik Dianu Maticowu ze Slepoho, Jadwigu Bryccynu a Lutza Jankusa ze Zhorjelca kaž tež Karstena Herdena z Běłeje Wody do njeje powołał.
Diana Maticowa steji jako regionalna rěčnica Domowiny za Slepjanski region połnje w serbskej materiji. Wšako so nimo powołanja w dalšich serbskich wobłukach angažuje. Lutz Jankus je w Zhorjelcu swobodnje skutkowacy přełožowar z pólšćiny a je słowjanskim rěčam napřećo wotewrjeny. Karsten Herden je čłon regionalneje skupiny „Mužakowska hola“ Zwjazka 90/Zelenych a dźěła w Budyšinje w hladanju starych. Jadwiga Bryccyna je Serbowka. Narodźena w Halle je wona w Rakojdach (Rackel) w Malešanskej gmejnje wotrostła. Wot lěta 2018 bydli wona w Zhorjelcu a dźěła w zawodźe za twar izolatorow.
szl_Latn szl_Latn